[{"text_idx": "#000002", "text": "Ras yr Iaith \u2013 22/06/2023 \u2013 miloedd o blant Cymru yn rhedeg i ddathlu\u2019r Gymraeg!"}, {"text_idx": "#000004", "text": "Ar yr 22ain o Fehefin am 10yb bydd miloedd o blant ar draws Cymru yn rhedeg Ras yr Iaith i fwynhau a dathlu\u2019r Gymraeg."}, {"text_idx": "#000005", "text": "Nid ras arferol yw Ras yr Iaith, ond ras i fwynhau\u2019r Gymraeg gyda ffrindiau. Y nod yw codi ymwybyddiaeth o\u2019r iaith, dangos balchder ati a dangos i\u2019r byd fod cefnogaeth i\u2019r Gymraeg ar lawr gwlad. Ac mae\u2019r ras i bawb \u2013 os ydych chi\u2019n siarad Cymraeg neu beidio."}, {"text_idx": "#000006", "text": "Mae\u2019r ras wedi\u2019i seilio ar ras y \u2018Korrika\u2019 yng Ngwlad y Basg sydd wedi ysbrydoli \u2018Ar Redadeg\u2019, sef ras debyg yn Llydaw. Ac mae rasys tebyg yn Iwerddon, Catalwnia a Galisia. Digwyddodd Ras yr Iaith yng Nghymru yn 2014, 2016 a 2018 fel ras ar draws Cymru gan basio baton yr iaith ymlaen o gymal i gymal. Gyda ras rithiol yn 2020 llwyddodd y Mentrau Iaith a\u2019r rhedwyr i gasglu miloedd o bunnoedd at elusennau\u2019r Byrddau Iechyd yng Nghymru."}, {"text_idx": "#000007", "text": "Eleni bydd 11 cymal ar draws Cymru ar yr un pryd i greu un digwyddiad mawr ar draws y wlad. Bydd y Ras mewn trefi fel Llangefni, y Rhyl, Aberystwyth, Wdig, Caerffili a dinas Abertawe \u2013 i enwi rhai ohonynt. Bydd rhai cymalau ar hyd promenadau\u2019r trefi a rhai mewn stadiwm. Ceith plant Cei Connah gyfle i redeg ar drac Olympaidd!"}, {"text_idx": "#000008", "text": "Bydd ysgolion, grwpiau cymunedol a dysgwyr Cymraeg yn rhedeg gyda\u2019i gilydd a mwynhau adloniant amrywiol \u2013 o gig Mei Gwynedd yn Aberystwyth i sesiynau gwawd lunio gyda Sio\u0302n Tomos Owen a sesiwn animeiddio ym Mhontypridd. Bydd ambell i fand lleol a band ysgol yn canu a bydd rhai pobl adnabyddus yn arwain y Ras. Bydd Dyfan Parry (Ffit Cymru) yn arwain ym Mhorthcawl a Dewi Pws yn Nefyn."}, {"text_idx": "#000013", "text": "Mentrau Iaith Cymru is an equal opportunities employer committed to promoting equality, diversity and inclusion."}]